בית וינדזור

בית וינדזור (באנגלית: House of Windsor; מבוטא "וינזור") הוא בית המלוכה הנוכחי של ממלכות חבר העמים הבריטי. השם "וינדזור" ניתן למשפחת המלוכה הבריטית בשנת 1917, על שמה של טירת וינדזור החביבה על רבים מבני הבית, והוא משמש את בני הבית כשם משפחה – אם כי המלך והנסיכים לרוב לא זקוקים לשם משפחה כלל, כך שבדרך כלל החברים הזוטרים יותר במשפחת המלוכה הם אלו שמשתמשים בשם.

נכון להיום, היו חמישה מלכים בריטיים מבית וינדזור: ג'ורג' החמישי (1917–1936), אדוארד השמיני (1936), ג'ורג' השישי (1936–1952), אליזבת השנייה (1952–2022) וצ'ארלס השלישי (2022–הווה).

 ייסוד הבית 
שמאל|ממוזער|"ברוך שפטרנו!" קריקטורה בעיתון "פאנץ'" המשבחת את המלך ג'ורג' החמישי על שנפטר מהתארים הגרמניים שהחזיק בית המלוכה, 1917
לפני מלחמת העולם הראשונה בית המלוכה הבריטי נשא את השם "סקסה-קובורג-גותה", על שמה של דוכסות סקסוניה-קובורג-גותה בגרמניה שממנה הגיע הנסיך אלברט, בעלה ואבי ילדיה של המלכה ויקטוריה. בזמן מלחמת העולם, שבה בריטניה נלחמה נגד גרמניה, התעוררו בציבור הבריטי רגשות אנטי-גרמניים חזקים, ומוצאו הגרמני של בית המלוכה הבריטי הפך למקור לבושה. כדי להתרחק מהזהות הגרמנית, המלך ג'ורג' החמישי פרסם ב-17 ביולי 1917 הצהרה לפיה:

בעת היווסדו כלל בית וינדזור שנים עשר אנשים:
 ג'ורג' החמישי, מלך הממלכה המאוחדת, בנו של אדוארד השביעי, בנה של המלכה ויקטוריה
 אדוארד, נסיך ויילס, בנו הבכור של המלך ג'ורג' החמישי (לימים המלך אדוארד השמיני)
 הנסיך אלברט, בנו השני של המלך ג'ורג' החמישי (לימים המלך ג'ורג' השישי)
 הנסיכה מרי, בתו של המלך ג'ורג' החמישי (התחתנה ב-1922 ובכך איבדה את שייכותה לבית)
 הנסיך הנרי, בנו השלישי של המלך ג'ורג' החמישי
 הנסיך ג'ורג', בנו הרביעי של המלך ג'ורג' החמישי
 הנסיך ג'ון, בנו החמישי של המלך ג'ורג' החמישי
 הנסיכה ויקטוריה, בתו השנייה של אדוארד השביעי, שלא נישאה מעולם
 הנסיך ארתור, דוכס קונוט וסטראת'רן, בנה השלישי של המלכה ויקטוריה
 ארתור, נסיך קונוט, בנו של דוכס קונוט וסטראת'רן
 אלסטייר וינדזור, בנו של נסיך קונוט
 פטרישיה, נסיכת קונוט, בתו השנייה של דוכס קונוט וסטראת'רן (התחתנה ב-1919 ובכך איבדה את שייכותה לבית)

באותה הצהרה בני משפחת המלוכה הבריטית גם נדרשו לוותר על כל תוארי האצולה הגרמניים שלהם. מסיבה זו הנסיך צ'ארלס אדוארד, דוכס אולבני ובניו, שאף הם צאצאים מהקו הזכרי של המלכה ויקטוריה, לא נחשבים חלק מבית וינדזור: הנסיך היה גם הדוכס של סקסוניה-קובורג-גותה, ותמך בגרמניה במלחמת העולם, ולכן תאריו הבריטיים נשללו ממנו, וצאצאיו משתייכים לבית סקסה-קובורג-גותה עד ימינו.

 צאצאי המלכה אליזבת השנייה 
ממוזער|תצלום של משפחת המלוכה הבריטית בטקס הטבלתו של הנסיך צ'ארלס מאדינבורו (לימים המלך צ'ארלס השלישי), 15 בדצמבר 1948: במרכז הנסיכה אליזבת (אליזבת השנייה), מחזיקה את בנה הפעוט צ'ארלס, לצדדיה יושבים אביה המלך ואימה המלכה, ומאחוריהם פיליפ, דוכס אדינבורו, אביו של הנסיך צ'ארלס.
בשנת 1947 אליזבת, נסיכת הממלכה המאוחדת מבית וינדזור, לימים המלכה אליזבת השנייה, התחתנה עם פיליפ מאונטבאטן. לפי כללי ההשתייכות לבית וינדזור שקבע ג'ורג' החמישי ב-1917 (ככתוב לעיל), עם נישואיה לפיליפ הייתה אמורה הנסיכה אליזבת לאבד את שייכותה לבית וינדזור ולהצטרף למשפחת מאונטבאטן, וגם הילדים המשותפים של הזוג לא ייחשבו כלל כבני בית וינדזור. אלא שהנסיכה אליזבת הייתה אז יורשת העצר הבריטית, ולכן עזיבתה את בית וינדזור בצורה שכזו תביא לכך שבית וינדזור יחדל להיות בית המלוכה הבריטי עם עלייתה לשלטון.

ב-6 בפברואר 1952 אליזבת השנייה אכן הפכה למלכה (בשל פטירת אביה), וב-9 באפריל באותה שנה קבע דבר המלכה במועצה שגם המלכה אליזבת וצאצאיה (חוץ מבנות שיינשאו וצאצאיהן) ייחשבו לבני הבית והמשפחה של וינדזור; זאת בעידודם של המלכה מרי וראש הממשלה וינסטון צ'רצ'יל, שהתנגדו להחלפת שם בית המלוכה, ולמורת רוחו של הנסיך פיליפ, שלדבריו הוא "הגבר היחיד בממלכה שילדיו אינם נושאים את שמו". בשנת 1960 המלכה אליזבת קבעה ששם משפחתם של צאצאיה שאינם נושאים תואר מלכותי יהיה "מאונטבאטן-וינדזור" , אך שמו של הבית הוא עדיין "בית וינדזור" בלבד.

כשאליזבת השנייה נפטרה ב-2022, בנה צ'ארלס השלישי ירש אותה לא רק בתור המלך, אלא גם בתור ראש בית וינדזור; זאת למרות שסבו מצד אביו השתייך לשושלת אצולה אחרת, בית שלזוויג-הולשטיין-זונדרבורג-גליקסבורג, כך שלפי הקו הזכרי גם המלך ובניו שייכים לבית זה. אלמלא קבעה אליזבת השנייה שגם צאצאיה ישתייכו לבית וינדזור, ראש הבית כיום היה בן דודה, הנסיך ריצ'רד, דוכס גלוסטר.

עץ משפחה

קישורים חיצוניים


 ״בעזרת השם״ - סיפורה של משפחת סאקסה-קובורג גותה שהפכה לווינדזור בפודקאסט ״מינהר הזמן״, ״כאן״, תאגיד השידור הישראלי

הערות שוליים

*
קטגוריה:בתי מלוכה